དེ་རྗེས་རྒྱལ་པོ་ཁྲི་སྲོང་ལྡེ་བཙན་གྱི་དུས་སུ།གཡུ་ཐོག་ཡོན་ཏན་མགོན་པོ་སྔ་མ།རྒྱལ་པོའི་བླ་སྨན་པ་མཛད།གཡུ་ཐོག་ཡོན་ཏན་མགོན་པོ་རྒྱ་གར་བལ་པོ་རྒྱ་ནག་སོགས་སུ་ལན་དུ་མར་ཕེབས་ཏེ།བོད་ཡུལ་འདིར་གསོ་བ་རིག་པ་དར་ཞིང་རྒྱས་པར་མཛད།བོད་ཀྱི་མཁས་པ་མི་དགུ་ཞེས་པའི་སྨན་པ་མཁས་པ་གྲགས་པ་ཅན་དགུ་བྱུང༌།རྒྱལ་པོ་འདི་གཞོན་དུས་ཡབ་ཀྱིས་སང་ཤི་དང་མི་བཞི་རྒྱ་ནག་ཏུ་ཆོས་སོགས་རིག་པའི་གནས་ལེན་དུ་མངགས།ཡབ་འདས་ནས་ཁྲི་སྲོང་ལྡེ་བཙན་ནར་མ་སོན་པའི་སྐབས་སུ།བློན་པོ་མ་ཞང་གྲོམ་པ་སྐྱེས་དབང་ཆེ་ཞིང་ཆོས་ལ་གནག་པས།རྒྱའི་ཧྭ་ཤང་རྣམས་རང་ཡུལ་དུ་སྤྱུགས་ཏེ།ཆོས་བྱས་མི་ཆོག་པའི་ཁྲིམས་བུ་ཆུང་མང་པོ་ཞིག་བྱས་སྟབས།སང་ཤིས་རྒྱ་ནག་ནས་གླེགས་བམ་བམ་པོ་སྟོང་ལོངས་པ་ཞིག་ཁྱེར་ནས་བོད་ཡུལ་དུ་སླེབས་ཀྱང༌།མ་ཞང་ལ་སྐྲག་ནས་གླེགས་བམ་རྣམས་མཆིམས་ཕུའི་རྫ་གསེབ་ཏུ་སྦས།ཕྱིས་ཁྲི་སྲོང་ནར་སོན་པའི་ཚེ།རྒྱ་ནག་ནས་ཁྱེར་ཡོང་བའི་དགེ་བ་བཅུའི་མདོ་དང༌།རྡོ་རྗེ་གཅོད་པ།ས་ལུ་ལྗང་པའི་མདོ་ལ་སོགས་པ་སང་ཤི་དང་རྒྱ་མེ་མགོ་དང་ཁ་ཆེ་ཨ་ནན་ཏ་རྣམས་ཀྱིས་བསྒྱུར་ཏོ།།